Bendt Bendtsen (KF), 2004-06-01:
Jeg vil gerne sige rent overordnet om de drøftelser, der har været i dag, at jeg ikke synes, der er kommet ret meget frem
under solen, som vi ikke har diskuteret tidligere.
Men jeg kan forstå, at vi tager den store tur på fredag om forsøget med salg af almene boliger.
Vi taler altså om en forsøgsordning med i bedste fald nogle få tusinde boliger, som vi skal evaluere efterfølgende, men jeg kan forstå, at når det drejer sig om måske op til 5.000 ud af 470.000 familieboliger, er konsekvensen og den store problemstilling en total konfrontation.
Så blev jeg igen stillet spørgsmålet af hr. Kramer
Mikkelsen
: Hvorfor?
Jo, regeringen vil give flere lejere økonomisk mulighed for at blive ejere, og så må jeg gentage, at herudover medvirker forslaget til at blande ejerformerne.
Det medvirker også til at modvirke de tendenser, der er til ghettoisering, og jeg må også minde om, at en uvildig undersøgelse i Ugebrevet Mandag Morgen faktisk viste, at der er en stor gruppe lejere, der egentlig gerne vil overtage deres bolig.
Jeg tror, vi har fået vendt mange sten på vejen.
140 spørgsmål er det blevet til, men nu skal vi alligevel høre en historie om, hvad der vil ske, hvis der lige pludselig er nogen, der kupper det hele igennem i sommerferien.
Til det må jeg altså sige, at afdelingsmødet følger jo de generelle principper, og det betyder, at flertallet af de fremmødte stemmeberettigede træffer beslutningen.
Det forudsættes - det er til hr. Keld Albrechtsen - at de almindelige demokratiske principper følges, så vigtige beslutninger ikke bringes til afstemning på tidspunkter, hvor f.eks. 80 pct. af beboerne er på sommerferie. Jeg vil også godt sige, at boligorganisationen bistår jo afdelingen ved afholdelse af afdelingsmøder og lignende.
Man kan ikke diktere et tidspunkt for afholdelse af mødet, men mødet skal naturligvis afholdes i overensstemmelse med boligorganisationens vedtægter og de almindelige foreningsretlige principper, og boligorganisationen kan ikke underkende beslutninger, som er truffet på afdelingsmødet.
Hvis kommunen som tilsynsmyndighed finder det påkrævet, kan den meddele forbud imod, at der afholdes
ekstraordinært afdelingsmøde i sommerferieperioden, hvis et af punkterne på dagsordenen er salg.
Derimod er det kun domstolene, der kan erklære en beslutning ugyldig under henvisning til, at foreningsretlige grundsætninger kan være tilsidesat, så når vi hører historier om, at den danske ordning, som vi foreslår, vil føre til tilstande som dem, man kan se i Birmingham og andre steder, synes jeg, det er fuldstændig uhørt at foretage den sammenligning.
En anden ting er, at der er tale om en forsøgsordning, hvor enten kommunen eller boligorganisationen kan komme på banen, men i den sidste ende er det altså afdelingen, der har afgørelsen.
Demokratiet ligger helt ude i forreste linje, og så kan man jo forholde sig til, om man mener, at beboerne skal have den mulighed eller ej.
Jeg vil godt sige til hr. Kramer Mikkelsen, at når jeg tænker på forslagets omfang, har den debat, vi har været igennem, nærmest været en gang spurveskydning med kanoner.
Hvis man skal se på, hvad der er ideologi fra den ene eller den anden side af Folketingssalen, tror jeg ikke, at der er ret mange, der har ret meget at lade hinanden høre.
Jeg ved ikke, om man kan kalde det ideologi, men jeg synes, det er rimeligt, at regeringen kommer med et forslag, som giver lejere mulighed for at overtage deres bolig. Der er stillet mange spørgsmål, og der er også givet